La Muzeul de Istorie Suceava, Sala Parter, va avea loc, vineri, 31 mai 2024, la ora 13:00, vernisajul expoziției de pictură „Simplu”, semnată de artistul David Croitor. Expoziția va fi prezentată de drd. Delia Ioana Leizeriuc, critic de artă. Artistul David Croitor s-a născut la Suceava, a copilărit la Liteni şi a devenit dornean prin adopţie. Criticul de artă Delia Ioana Leizeriuc apreciază că toate compozițiile pictorului David Croitor „ne fascinează prin frumusețea jocului de forme, ce se înscriu în lumina fascinantă a unui spațiu în care pare că timpul stă pe loc”.
Maniera de lucru a artistului, mai spune Delia Ioana Leizeriuc, „constituie o întreagă serie de etape, cu o succesiune aproape matematică a diferitelor faze, prin tonuri suprapuse, perfect dozate, instructiv, după aceleași principii. Pictura lui este rezultatul unui efort conștient în care calculele lui inginerești pun temelia de bază pentru făurirea unor forme noi de expresie, în care măiestria artistului captează esența mesajului lucrării”.
Lucrările din expoziție vor sta pe simeze și vor putea fi admirate până pe 22 iulie 2024, la Muzeul de Istorie Suceava.